PAM Offshore Service hevur í eina tíð havt rættiliga fitt av arbeiði umborð á boripallinum West Hercules, sum í løtuni er í ferð við at bora brunn á føroyska landgrunninum. Eisini er arbeiði í landi bæði á skipasmiðjuni í Havn, á Skála og á maskinverkstaðnum hjá MEST í Runavík. Nógv virksemi er hjá føroysku fyritøkuni PAM Offshore Service, ið er dótturfelag hjá MEST samtakinum. PAM Offshore, sum fyrstu ferð sá dagsins ljós í 1998, hevur í løtuni umleið 200 mans í arbeiði í norsku oljuvinnuni. So mikið nógv virksemi fer at verða komandi tíðina, at PAM fer um ikki so langa tíð at hava eini 230 fólki í arbeiði fyri norskar fyritøkur On- og Offshore.